དེ་རིང་གི་ཚོགས་འདུ་འདི་འདུ་འཛོམས་ཆེ་བ་ཞིག་དང༌།རྒྱ་བོད་འགན་ཡོད་མཁན་མང་པོ་ཞིག་མཉམ་འཛོམས་བྱས་པའི་དུས་ཚོད་དང་པོ་ཆགས་བསྡད་ཡོད།ཁྱེད་རང་ཚོ་གོ་བསྡུར་ལྷུག་པོ་ཞིག་དང༌།མ་འོངས་པའི་བྱེད་ཕྱོགས་སྐོར་ལ་ལམ་སྟོན་ནམ།ཐབས་ཤེས་བྱེད་ཕྱོགས་གསལ་པོ་ཞིག་ཡོང་ཐུབ་པའི་རེ་བ་ཡོད་ལ།ཡོང་གི་རེད་བསམས་པ་དྲན་གྱི་འདུགམིའི་རང་བཞིན་གྱི་ཁྱད་ཆོས་ལ་རྗེས་ཡོང་སྔོན་དྲན་གྱི་བསམ་བློ་གཏོང་བའི་ནུས་པ་ཆེན་པོ་ཞིག་ཡོད་པ་རེད།མ་འོངས་པའི་བྱེད་ཕྱོགས་སྐོར་ལ་ཐབས་ལམ་སྣ་ཚོགས་བསམ་བློ་འཁོར་ནས་སོ་སོ་སྒེར་པ་ཡིན་ནའང་འདྲ།མི་ཚེ་གཅིག་ཡིན་ནའང་འདྲ།ལུང་པ་ཞིག་ཡིན་ནའང་འདྲ།གང་ལྟར་མ་འོངས་པར་ཡར་རྒྱས་འགྲོ་ཐབས་ལ་བསམ་བློ་གཏོང་བ་འདི་ང་རང་ཚོ་མིའི་ཁྱད་ཆོས་ཡིན་པ་རེད།མི་ལ་ལྷན་སྐྱེས་ཀྱི་མ་འོངས་པའི་གནས་ཚུལ་ལ་བསམ་བློ་གཏོང་བ་དང༌།འཆར་གཞི་འགོད་རྒྱུའི་ནུས་པ་ཡོད་པ་དེ་ད་དུང་གོང་ནས་གོང་དུ་སྤེལ་རྒྱུའི་ཐོག་ལ་ཤེས་བྱ་ཡོན་ཏན་དགོས་པ་དེ་གལ་ཆེན་པོ་ཞིག་ཆགས་ཀྱི་ཡོད་པ་རེད།